CELEX: 32021R1350
Language: hr
Date: 2021-05-06 00:00:00
Title: Delegirana uredba Komisije (EU) 2021/1350 оd 6. svibnja 2021. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se određuju zahtjevi kojima se osigurava dostatna robusnost sustava upravljanja administratora (Tekst značajan za EGP)

13.8.2021   
               
               
                  HR
               
               
                  Službeni list Europske unije
               
               
                  L 291/9
               
            
         DELEGIRANA UREDBA KOMISIJE (EU) 2021/1350
         оd 6. svibnja 2021.
         o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se određuju zahtjevi kojima se osigurava dostatna robusnost sustava upravljanja administratora
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 4. stavak 9.,
         budući da:
         
                     (1)
                  
                  
                     Kako bi bili robusni, sustavima upravljanja administratora referentnih vrijednosti trebala bi se osigurati organizacijska struktura u kojoj su na jasan i dokumentiran način određeni postupci za donošenje odluka uprave, interne linije izvješćivanja te raspodjela funkcija i odgovornosti osoba uključenih u pružanje referentne vrijednosti.
                  
               
                     (2)
                  
                  
                     Pouzdani sustavi upravljanja trebali bi omogućiti otkrivanje mogućih sukoba interesa do kojih može doći unutar organizacijske strukture administratora referentnih vrijednosti i upravljanje njima. Stoga bi se u sustavima upravljanja administratora referentnih vrijednosti posebno trebala utvrditi struktura upravljačkog tijela te njegove uloge i odgovornosti.
                  
               
                     (3)
                  
                  
                     Okolnost koja može dovesti do sukoba interesa ne isključuje automatski osobu uključenu u taj sukob interesa iz sudjelovanja u pružanju referentne vrijednosti. Administratori referentnih vrijednosti trebali bi svejedno utvrditi sve okolnosti koje bi mogle dovesti do potencijalnog ili stvarnog sukoba interesa, procijeniti ih i, prema potrebi, odlučiti o donošenju mjera za ublažavanje.
                  
               
                     (4)
                  
                  
                     Administratori referentnih vrijednosti koji su dio grupe trebali bi na odgovarajući način procijeniti bilo kakav utjecaj strukture grupe na svoje sustave upravljanja. Takvom bi se procjenom trebalo razmotriti mogu li nastali sukobi interesa ugroziti njihovu sposobnost da ispune svoje regulatorne obveze. Također bi trebalo ocijeniti može li struktura grupe ili činjenica da je član upravljačkog tijela administratora istodobno član odbora drugih subjekata iste grupe ugroziti neovisnost administratora. Ti administratori referentnih vrijednosti trebali bi donijeti posebne postupke za sprečavanje i upravljanje sukobima interesa koji mogu proizaći iz strukture te grupe.
                  
               
                     (5)
                  
                  
                     Administratori koji djeluju kao dio grupe trebali bi moći ostvariti sinergije na razini grupe. Međutim, funkcije koje se eksternaliziraju unutar grupe trebale bi biti u skladu s člankom 10. Uredbe (EU) 2016/1011 i sa svim drugim relevantnim odredbama te uredbe.
                  
               
                     (6)
                  
                  
                     U skladu s načelom proporcionalnosti, administratori neznačajnih referentnih vrijednosti ne bi trebali biti izloženi prekomjernom administrativnom opterećenju. U pogledu neznačajnih referentnih vrijednosti, ti bi administratori stoga trebali imati pravo izuzeća od određenih zahtjeva koji se odnose na njihovu organizacijsku strukturu. Osim toga, ako je to opravdano s obzirom na prirodu, opseg i složenost njihovih aktivnosti, vjerojatnost nastanka sukoba interesa između pružanja referentne vrijednosti i bilo kojih drugih aktivnosti administratora te razinu diskrecijskog prava u postupku pružanja referentne vrijednosti, određeni administratori referentnih vrijednosti trebali bi imati pravo izuzeća od zahtjeva da u svojim sustavima upravljanja utvrde postupak imenovanja upravljačkog tijela.
                  
               
                     (7)
                  
                  
                     Ova Uredba temelji se na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (8)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (2).
                  
               
                     (9)
                  
                  
                     Kako bi se osigurala usklađenost s datumom početka primjene članka 5. Uredbe (EU) 2019/2175 Europskog parlamenta i Vijeća (3), kojim je u Uredbu (EU) 2016/1011 uveden članak 4. stavak 9., ova bi se Uredba trebala primjenjivati od 1. siječnja 2022.,
                  
               DONIJELA JE OVU UREDBU:
         
            Članak 1.
            Postupci odlučivanja, raspodjela funkcija i odgovornosti te interne linije izvješćivanja
            
               1.   Sustave upravljanja administratora referentnih vrijednosti odobrava upravljačko tijelo, ako postoji, a njima se na jasan i dokumentiran način utvrđuje sljedeće:
               
                           (a)
                        
                        
                           postupci za donošenje odluka uprave;
                        
                     
                           (b)
                        
                        
                           organizacijska shema administratora referentne vrijednosti u kojoj se navodi kako se funkcije i odgovornosti dodjeljuju osobama koje su izravno uključene u pružanje referentne vrijednosti;
                        
                     
                           (c)
                        
                        
                           interne linije izvješćivanja.
                        
                     
            
               2.   Postupci iz stavka 1. točke (a) obuhvaćaju sve sljedeće elemente, prema potrebi:
               
                           (a)
                        
                        
                           sastave, uloge i odgovornosti upravljačkog tijela i svih povezanih odbora;
                        
                     
                           (b)
                        
                        
                           strukturu upravljačkog tijela;
                        
                     
                           (c)
                        
                        
                           imenovanje upravljačkog tijela.
                        
                     
            
               3.   U organizacijskoj shemi iz stavka 1. točke (b) navode se sve eksternalizirane funkcije unutar i izvan administratorove grupe te sve zajedničko osoblje unutar administratorove grupe. Pri dodjeli funkcija i odgovornosti, sustavima upravljanja administratora osigurava se da osobe koje obavljaju višestruke funkcije ili su uključene u različite odbore mogu posvetiti dovoljno vremena funkcijama i odgovornostima koje su im dodijeljene te da nisu spriječene u dobrom, poštenom i profesionalnom obavljanju svojih funkcija.
               Za potrebe prvog podstavka, administratori uzimaju u obzir broj sastanaka kojima predmetna osoba mora prisustvovati, prirodu tog određenog položaja i povezane odgovornosti te obavlja li predmetna osoba neku drugu funkciju ili aktivnost.
            
            
               4.   Sustavima upravljanja administratora referentnih vrijednosti osigurava se jasan okvir nagrađivanja svih osoba koje su izravno uključene u pružanje referentne vrijednosti, uzimajući u obzir funkcije i odgovornosti koje su im dodijeljene.
            
            
               5.   Administratori referentnih vrijednosti mogu odlučiti da neće primjenjivati stavak 2., točku (c) i stavak 4. u pogledu svojih neznačajnih referentnih vrijednosti.
            
            
               6.   Administratori referentnih vrijednosti mogu odlučiti da neće primjenjivati stavak 2. točku (c) i stavak 4. ako je takvo izuzeće primjereno i razmjerno, s obzirom na sljedeće:
               
                           (a)
                        
                        
                           prirodu, opseg i složenost aktivnosti administratora;
                        
                     
                           (b)
                        
                        
                           vjerojatnost nastanka sukoba interesa između pružanja referentne vrijednosti i bilo koje druge aktivnosti administratora;
                        
                     
                           (c)
                        
                        
                           razinu diskrecijskih prava uključenih u postupak pružanja referentne vrijednosti.
                        
                     
         
         
            Članak 2.
            Odgovornost
            
               1.   U sustavima upravljanja administratora referentnih vrijednosti u okviru njihove organizacijske strukture jasno je utvrđena i dobro dokumentirana odgovornost sljedećih osoba:
               
                           (a)
                        
                        
                           osobe odgovorne za odluke koje bi mogle imati znatan učinak na pružanje referentne vrijednosti, posebno ako je donošenje tih odluka delegirano;
                        
                     
                           (b)
                        
                        
                           osobe odgovorne za objavljivanje ili otkrivanje postojećih ili potencijalnih sukoba interesa u skladu s člankom 4. stavkom 5. Uredbe (EU) 2016/1011;
                        
                     
                           (c)
                        
                        
                           osobe odgovorne za uspostavu posebnih postupaka unutarnje kontrole kako bi se osigurali integritet i pouzdanost zaposlenika ili osobe koja određuje referentnu vrijednost iz članka 4. stavka 8. Uredbe (EU) 2016/1011;
                        
                     
                           (d)
                        
                        
                           osobe odgovorne za interno izvješćivanje o svim okolnostima koje mogu dovesti do sukoba interesa.
                        
                     
            
               2.   Administratori referentnih vrijednosti mogu odlučiti da neće primjenjivati stavak 1. točku (d) u pogledu svojih neznačajnih referentnih vrijednosti.
            
         
         
            Članak 3.
            Zahtjevi u pogledu transparentnosti
            
               1.   Sustavima upravljanja administratora referentnih vrijednosti osigurava se da su svi njihovi rukovoditelji ili zaposlenici te sve druge fizičke osobe čije su im usluge na raspolaganju ili su pod njihovom kontrolom i koje su izravno uključene u pružanje referentne vrijednosti svjesni svojih odgovornosti i postupaka koji se moraju slijediti za pravilno izvršavanje tih odgovornosti.
            
            
               2.   Ako je administrator referentne vrijednosti dio grupe, u sustavima upravljanja tog administratora detaljno se navode sve funkcije povezane s predmetnim uslugama i aktivnostima u pružanju referentne vrijednosti koje su eksternalizirane, među ostalim i subjektima grupe, u skladu s člankom 10. Uredbe (EU) 2016/1011.
            
         
         
            Članak 4.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 171, 29.6.2016., str. 1.
         
         
            (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
         
            (3)  Uredba (EU) 2019/2175 Europskog Parlamenta i Vijeća od 18. prosinca 2019. o izmjeni Uredbe (EU) br. 1093/2010 o osnivanju europskog nadzornog tijela (Europskog nadzornog tijela za bankarstvo), Uredbe (EU) br. 1094/2010 o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala), Uredbe (EU) br. 600/2014 o tržištima financijskih instrumenata, Uredbe (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i Uredbe (EU) 2015/847 o informacijama koje su priložene prijenosu novčanih sredstava (SL L 334, 27.12.2019., str. 1.).